text: В "клуба на богатите": България с покана за членство в ОИСР - NOVA
  26 януари 2022 19:41
  Окончателното решение за присъединяване на България трябва да бъде взето с единодушие от всички страни-членки на "клуба на богатите".
  След 15 години чакане – България започва преговори за членство в Организацията за икономическо сътрудничество и развитие.
  Заедно с България преговори започват още Румъния, Хърватия, Бразилия, Аржентина и Перу.
  Първата ни заявка,че искаме да сме в клуба на най-добре развитите икономики в света, е от 2007-а . Сега, 15 години по-късно получаваме зелена светлина. А амбицията на българското правителство е да покрием критериите за членство до края на следващата година и да сме член на организацията от началото на 2024-а.
  Новината, че "Клубът на богатите" държави е готов да приеме шест нови страни в редиците си, беше съобщена в Туитър от генералния секретар на организацията Матиас Корман.
  "Това за нас е огромен дипломатически пробив. Какво означава? Означава, че ние влизаме в клуба, където да се привличат инвестиции е много по-лесно, излизаме по всички международни бази данни за страни с нисък риск, което означава, че и финансирането на нашата държава ще бъде погледнато по съвсем различен начин", заяви министър-председателят Кирил Петков.
  Неофициално информация за поканата към България се появи през октомври, когато наша делегация за първи път участва на годишната среща на организацията.
  България ще получи пътна карта с редица критерии, които трябва да покрие.
  "Борбата с корупцията е един от основните приоритети за българското правителство и ще има своето важно място в преговорния процес за членство в ОИСР", поясни зам.-министъра на икономиката Димитър Данчев.
  Като кандидат ще бъдем оценявани от над 20 комисии – в области като свободна търговия и инвестиции, почтеност и усилия за борба с корупцията, както и околна среда.
  В организацията членуват най-богатите 38 държави от Европа, Северна, Южна Америка и Азия. За да бъде допусната нова страна, от старта на преговорите минават между 3 и 5 години. Нашият план обаче е по-амбициозен. Очаква се България да получи пълноправно членство до края на следващата година, каза още Данчев.